“Pure oorlewing,” sê genl. Johan Booysen, afgetrede hoof van die Valke in KwaZulu-Natal, nadat hy Maandag ’n aanval by sy huis in die ooste van Pretoria oorleef het.
Booysen se eerste gewaarwording was toe hy sien iemand probeer die motorhek van sy woonkompleks oophou deur sy hand voor die ogie te hou.
Hy het gedink dis kontrakteurs wat buite die kompleks staan en het stilgehou om hulle te vra om dit nie te doen nie.
Een van die “kontrakteurs” het toe egter op Booysen in sy motor afgepyl en ’n vuurwapen op hom gerig. Booysen het gesien hoe die rower die skoot aftrek, maar niks gebeur nie.
Een van die aanvallers rig ’n vuurwapen op genl. Johan Booysen terwyl hy nog in sy voertuig sit. Die aanvaller het ’n skoot afgetrek, maar sy wapen het geweier. Foto: Verskaf
’n Tweede aanvaller snel sy makker (wat steeds sy wapen rig) te hulp. By die hek sit nog twee aanvallers in ’n motor en wag. Die eerste aanvaller het uit dié motor gespring en agter Booysen se motor aangehardloop. Foto: Verskaf
“ ’n Mens sit daar in jou kar en wag vir die skoot om jou te tref en wonder wanneer voel jy nou die koeël,” sê Booysen.
Dit is toe dat hy tot aksie oorgaan en sy motor in trurat sit om die aanvaller te probeer omry. Hy was in daardie stadium ongewapen.
“ ’n Mens verwag nie so iets nie. Jy ry dan net gou huis toe, maar ek moes eintlik meer paraat gewees het.”
’n Tweede aanvaller het sy makker te hulp gesnel en ’n vuurwapen op die inwoner gerig. Gelukkig het die tweede aanvaller nie ’n skoot afgetrek nie.
En of dit nou ’n sluipmoord of net ’n gewone aanval was, dit bly onrusbarend dat mense nie meer veilig is in ’n oënskynlik veilige plek soos dié nie.
“Dit word nog ondersoek, maar wat ek wel weet, is dat daar ’n aanslag was en ek gaan kyk wat die ondersoek oplewer,” sê Booysen.